Hoopvol oor | Netwerk24
13 Junie 2019 06:01
Dit is een van die media se pligte om ’n waghond vir die publiek te wees, ons leiers tot verantwoording te roep en elke skuif wat hulle maak onder ’n vergrootglas dop te hou.
Daar is egter ook ’n Bybelse gesegde wat lui: “Gee aan die keiser wat hom toekom”.
Selfs die mees geharde opposisiepolitici, vurigste teenstanders en mees bevraagtekenende skeptici sal sekerlik moet toegee dat die nuwe Noord-Kaapse premier, dr. Zamani Saul, sy ampstermyn tot dusver op ’n goeie noot begin het.
Saul het gekies om sy inhuldigingstoespraak in die informele nedersetting van Leratopark te hou waar mense deur enorme uitdagings op maatskaplik-ekonomiese gebied in die gesig gestaar word.
Hy het verklaar dat hy die beskermheer van die armes en die vertraptes in die provinsie sal wees.
Saul het met die intrapslag ’n verbod op rooi tapyte en blouligbrigades vir hom en sy kabinet geplaas.
Verlede week het hy sy belofte gestand gedoen om die besteding op ampsmotors vir LUR’e te sny en eerder ambulanse aan te skaf; 27 nuwe ambulanse en pasiëntbusse is Dinsdag 4 Junie aan die departement van gesondheid oorhandig met die opdrag dat dit dadelik in gebruik geneem word.
Hy het ook sy belofte gestand gedoen en sy kabinet verklein.
Stappe is gedoen om die premier se ampswoning te verkoop en die opbrengste aan die premier se beursfonds toe te ken.
Saul het ook opdrag gegee dat foto’s van die premier en LUR’e nie geraam word en by staatsdepartemente vertoon word – soos met die vorige administrasie – nie.
In Saul het Noord-Kapenaars nou hopelik ’n man met begrip en verantwoordbaarheid, wat dienslewering sal prioritiseer en wat besef dat hy nie ’n koning is nie, maar eerder ’n doodgewone gemeenskapsaktivis wat in diens van die gemeenskap staan en nie daar is om homself te verryk nie.
In Saul het die provinsie hopelik ’n man met integriteit en wysheid.
’n Leier wat soos ’n vars briesie op die toneel verskyn in ’n tyd waar daar vraagtekens oor talle Noord-Kaapse staatsdepartemente gehang het. ’n Man wat hopelik die Noord-Kaap vorentoe kan neem.
Kom ons hoop dat hy al die ander beloftes wat hy in aanloop tot die verkiesing en tydens sy inhuldigingstoespraak gemaak het, kan nakom.